To af de fire fakulteter på Aarhus Universitet er nu klar til at indføre et karakterkrav på minimum 7 i snit på kvote 1. Det handler om profilering mener ekspert.

Annonce

AARHUS: Hvis du har planer om at læse på Aarhus Universitet (AU), kan du se frem til at møde et adgangskrav på mindst 7, hvis du søger ind på kvote 1. Således er fakultetet Aarhus BSS nu klar til at indføre karakterkrav på mindst 7 i snit på alle uddannelser på kvote 1. Dermed gør de som på bl.a. Københavns Universitet (KU), hvor der fra i år vil være et mindstekrav om 6 i snit på langt de fleste uddannelser på kvote 1. På samme måde indfører et andet af de fire fakulteter på AU, Science and Technology, fra 2019 et mindstekarakterkrav på 7 på kvote 1 på alle uddannelser, samt et selvstændigt mindstekrav om 7 i faget matematik. Når det gælder uddannelsen til lærer på en professionshøjskole, har der i en årrække også været krav om mindst 7 for at komme ind via kvote 1. Karakterkravene vidner om en tendens, hvor flere uddannelsesinstitutioner de senere år har forsøgt at justere adgangskravene. En tendens, der afspejler et politisk ønske om at hæve uddannelsernes faglige niveau, og at de unge i højere grad vælger de rigtige uddannelser første gang, og som bliver færdige til tiden.

Annonce

Karakterer afspejler evner

Helt konkret vil de på Aarhus BSS fra 2020 stille krav om mindst 7 i snit på alle deres 13 bacheloruddannelser, hvor der årligt bliver optaget over 2.600 studerende. For fakultetet handler det i høj grad om branding, signalværdi og forventningsafstemning, ligesom karakterkravet skal være med til at forebygge frafald, oplyser prodekan for uddannelse, Per Andersen. - Vi har tiltro til, at en karakter i sig selv udtrykker noget. Det afspejler en evne til at arbejde fagligt med tingene, siger han: - Vores erfaring er, at kommer man ind med et højt snit, klarer man sig generelt bedre gennem sin uddannelse. I dag kræves der til over halvdelen af uddannelserne på BSS et snit over 7. Men på resten er snittet under 7. Det gælder bl.a. nogle af business-ingeniøruddannelserne og økonomiuddannelserne, oplyser prodekanen. Han henviser til, at frafaldet på disse uddannelser er op til 30 procent eller mere i løbet af bachelor­delen.

Annonce

Signalpolitik